2
Mawu adrɔ̃ ʋɔnu dzɔdzɔe
1 Esia ta taflatsedodo aɖeke mele wò, ame si drɔ̃a ʋɔnu ame bubu la si o. Nu si nètsɔna drɔ̃a ʋɔnu ame bubu la, eya ke nètsɔna drɔ̃a ʋɔnu ɖokuiwò, elabena wò ame si le ʋɔnu drɔ̃m ame bubu la, wò ŋutɔ èwɔa nu siawo ke. 2 Azɔ la, míenya be Mawu fe ʋɔnudɔdrɔ̃ ame siwo wɔa ale nu siawo la nye nyatefe. 3 Ke ne wò, ame si le ʋɔnu drɔ̃m amewo hafi le nu siawo ke wɔm la, ɖe nèsusu be yeasi le Mawu fe ʋɔnudɔdrɔ̃ la nua? 4 Alo ɖe mètsɔ ɖeke le Mawu fe dɔmenyo gã la, efe dzidodo, kple efe dzigbɔɖi me oa? Alo mènya be Mawu fe dɔmenyo fe taɖodzinue nye be wòana nàtrɔ dzi me oa?
5 Gake ɖe miafe tomaɖomaɖo kple dzimesesẽ ta la, miafe nu vɔ̃wo le agbɔ sɔm ɖe edzi, hele Mawu fe dɔmedzoeŋkeke la lalam, esime wòadrɔ̃ ʋɔnu dzɔdzɔe. 6 Mawu adrɔ̃ ʋɔnu ame sia ame ku ɖe efe dɔwɔwɔ ŋu. 7 Ana agbe mavɔ ame sia ame si tsɔa dzidodo wɔa nu nyui eye wòdia ŋutikɔkɔe kple bubu kple agbe mavɔ si Mawu nana. 8 Ke ahe to na ɖokuitɔdilawo kple ame siwo tsia tsitre ɖe efe nyatefe la ŋu eye wowɔa nu vɔ̃. Mawu atrɔ efe dɔmedzoe akɔ ɖe wo dzi. 9 Konyifafa kple fukpekpe ava nu vɔ̃ wɔlawo dzi: gbã la, ava Yudatɔwo dzi, emegbe la, ava ame siwo menye Yudatɔwo o la hã dzi. 10 Ke ŋutikɔkɔe kple bubu kple ŋutifafa atso Mawu gbɔ na ame sia ame si le nu nyui wɔm la, gbã na Yudatɔwo, emegbe la, na ame siwo menye Yudatɔwo o. 11 Elabena Mawu medea vovototo amewo me o.
12 Eya ta woahe to na ame siwo katã si se mele o la abe semanɔsitɔwo ene ne wowɔ nu vɔ̃ eye woadrɔ̃ ʋɔnu ame siwo le se la te abe setenɔlawo ene. 13 Elabena menye ame siwo sea se la woe nye ame dzɔdzɔewo le Mawu ŋkume o, ke boŋ ame siwo wɔa se la dzi lae woatso afia na abe ame dzɔdzɔewo ene. 14 (Le nyatefe me la, ne ame siwo menye Yudatɔwo o, ame siwo si se mele o, gake wowɔ nu ɖe dzɔdzɔme fe ɖoɖo nu eye wòsɔ kple se la la, ekema wozu se na wo ɖokuiwo, 15 togbɔ be se mele wo si o be woŋlɔ nu si se la bia la ɖe wofe dziwo me, wofe dzitsinya hã ɖia ɖase, eye ɣe aɖewo ɣi la, wofe tamesusu hã bua fɔ wo, eye wòʋlia wo ta ɣe bubu ɣi.) 16 Nu sia adzɔ le ŋkeke si dzi Mawu adrɔ̃ ʋɔnu amewo fe nu ɣaɣlawo to Yesu Kristo dzi abe ale si nyanyui la gblɔ ene.
Yudatɔwo kple se la
17 Azɔ ne mieyɔ mia ɖokuiwo be Yudatɔwo, ne mieɖoa ŋu ɖe se la ŋu, eye miefoa adegbe be kadodo nyui le miawo kple Mawu dome, 18 ne mienya efe lɔlɔ̃nu, eye mieda asi ɖe nu si nyo la dzi, elabena wofia se la mi; 19 ne mieka ɖe edzi be yewoe afia mɔ ŋkuagbãtɔwo, yewoe nye kekeli na ame siwo le viviti me, 20 ame siwo fiaa nu bometsilawo, ame siwo fiaa nu ɖeviwo, elabena sidzedze kple nyatefe la le se la me la, 21 ekema wò, ame si le nu fiam ame bubuwo la, ɖe mefiaa nu ɖokuiwò oa? Wò, ame si le mawunya gblɔm na amewo be womegafi fi o ɖe, ɖe nèfiaa fia? 22 Wò, ame si gblɔna be womegawɔ ahasi o ɖe, ɖe nèwɔa ahasia? Wò, ame si tsi tsitre ɖe legbasubɔsubɔ ŋu ɖe, ɖe nèfia gbedoxɔmenuwoa?
23 Wò, ame si foa adegbe tso seawo ŋu ɖe, ɖe nèdoa vlo Mawu to se la dzi dada mea? 24 Abe ale si woŋlɔe ɖi ene la, ame siwo menye Yudatɔwo o la ɖua fewu le Mawu ŋu ɖe mia ta.
25 Asixɔxɔ le aʋatsotso ŋu ne miewɔ ɖe se la dzi, gake ne mieda le se la dzi la, ekema miele abe ame siwo wometso aʋa na o la ene. 26 Ne ame siwo wometso aʋa na o la wɔna ɖe seawo dzi la, ɖe womabu wo abe ame siwo wotso aʋa na la ene oa? 27 Ame si wometso aʋa na le ŋutilã me o, gake wòwɔna ɖe se la dzi la, abu fɔ wò, ame si, togbɔ be woŋlɔ se la na wò, eye wotso aʋa na wò hã la, nènye sedzidala.
28 Ame si nye Yudatɔ le gotagome la, menye Yudatɔ vavã o, elabena aʋatsotso menye gotagomenu kple ŋutilãmenu ɖeɖe ko o. 29 Gbeɖe, ame si nye Yudatɔ vavã la nye Yudatɔ tso efe dzi me ke, eye aʋatsotso siae nye ame fe dzi fe aʋatsotso to Gbɔgbɔ la fe ŋusẽ me, ke menye to nya si woŋlɔ ɖi la me o. Ame sia fe kafukafu tso Mawu gbɔ, ke menye tso amewo gbɔ o.
unk ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn